[{"text_idx": "#000001", "text": "Lansiwyd y Strategaeth Amrywiaeth a Chynhwysiant ar gyfer Penodiadau Cyhoeddus yng Nghymru ym mis Chwefror 2020 i gynyddu amrywiaeth arweinwyr cyhoeddus yng Nghymru. Un o\u2019r argymhellion allweddol y mae\u2019r strategaeth yn ei nodi yw darparu hyfforddiant a datblygiad amrywiaeth a chynhwysiant, gan gynnwys hyfforddiant recriwtio teg i unigolion sy\u2019n ymwneud a\u0302 phaneli recriwtio penodiadau cyhoeddus, gan gynnwys Cadeiryddion cyrff cyhoeddus, Uwch Aelodau Panel Annibynnol a rhai Gweision Sifil."}, {"text_idx": "#000002", "text": "Mae\u2019r hyfforddiant yn canolbwyntio ar sicrhau bod y broses recriwtio a dethol penodiadau cyhoeddus yn cael ei chynnal yn wrthrychol, yn gyson ac mewn modd anwahaniaethol gyda\u2019r nod o gynyddu nifer yr ymgeiswyr amrywiol sy\u2019n cael eu hargymell i Weinidogion i\u2019w penodi."}, {"text_idx": "#000003", "text": "Os oes gennych ddiddordeb mewn mynychu Gweithdy Arferion Recriwtio Teg Llywodraeth Cymru, cofrestrwch eich diddordeb yn y blwch cyswllt a ddarperir ar waelod y dudalen."}, {"text_idx": "#000004", "text": "Wedi\u2019i gynllunio i\u2019ch helpu i recriwtio\u2019r person cywir ar gyfer y swydd, bydd y gweithdy hyfforddi recriwtio rhyngweithiol hanner diwrnod hwn yn eich helpu i ddeall y broses recriwtio a dethol a sut i sicrhau bod eich dulliau gweithredu yn feddylgar, yn gynhwysol ac yn gyson. Bydd pob gweithdy yn dechrau am 09:30yb ac yn gorffen am 12:30yp."}, {"text_idx": "#000005", "text": "Gyda ffocws arbennig ar amrywiaeth a chynhwysiant, bydd y gweithdy hwn yn rhoi amser i chi fyfyrio\u2019n ystyrlon ar sut rydych chi\u2019n ymdrin a\u0302 recriwtio mewn amgylchedd cefnogol a chyfrinachol. Byddwch yn cael cyfle i rwydweithio ag aelodau paneli eraill o bob rhan o Gymru yn ogystal a\u0302 chael y cyfle i greu cynllun gweithredu personol i wella eich arferion recriwtio."}, {"text_idx": "#000006", "text": "Mae\u2019r gweithdy hanner diwrnod hwn yn ymdrin a\u0302:"}, {"text_idx": "#000008", "text": "Bydd y sesiwn yn cynnwys amrywiaeth o ymarferion ymarferol a bydd cyfranogwyr yn derbyn adnoddau digidol i gefnogi eu dysgu. Bydd pob mynychwr yn cael mynediad i\u2019n Gwasanaeth Galw\u2019n O\u0302l blwyddyn o hyd; felly, gallant gysylltu a\u0302\u2019u hwylusydd ar o\u0302l y gweithdy am gyngor a chymorth unigol."}, {"text_idx": "#000010", "text": "Mae Sal wedi bod yn gweithio ym maes Datblygu Adnoddau Dynol ers dros 10 mlynedd gyda ffocws ar Gydraddoldeb a Hunaniaeth a sicrhau bod yr holl staff yn gallu ffynnu waeth beth fo\u2019u cefndir, nodweddion neu gredoau."}, {"text_idx": "#000012", "text": "Mae gan Sal CIPD Lefel 7 ac MSc mewn Datblygu Adnoddau Dynol ac Ymgynghori o Brifysgol Birkbeck yn Llundain, lle mae ffocws eu hymchwil wedi bod ar brofiad byw mamau sy\u2019n gweithio ac effaith cynhwysiant ar ddiwylliant sefydliadol. Ers cwblhau eu meistr mae Sal wedi cydbwyso cyflawni prosiectau hwyluso gyda gweithio fel Seicolegydd Sefydliadol. Mae Sal yn cyfuno eu degawd o brofiad ymarferol ag ymchwil a gweithio\u2019n rhyngwladol i sicrhau bod y cyngor y maent yn ei roi yn gadarn ac wedi\u2019i angori mewn arfer gorau."}, {"text_idx": "#000013", "text": "Mae Sal hefyd yn Gymrawd y Gymdeithas Frenhinol er Annog y Celfyddydau, Gweithgynhyrchu a Masnach (RSA), yn Fentor Gyrfa THRIVE, yn ymarferydd Belbin, ac yn ymarferydd Busnes FIRO. Gan ddefnyddio dull hwyluso a chydweithredol, mae Sal yn hoffi gwneud eu gweithdai\u2019n ymarferol, wedi\u2019u llywio gan ymchwil ac arfer gorau, ac wedi\u2019u teilwra i anghenion, diddordebau, a heriau pob grw\u0302p."}, {"text_idx": "#000016", "text": "Edrychwch ar drosolwg y gweithdy a myfyriwch ar ba feysydd rydych chi\u2019n teimlo fwyaf hyderus ac unrhyw feysydd lle byddech chi\u2019n awyddus i ddysgu mwy. Bydd hyn yn rhan o\u2019ch cyflwyniad i\u2019r sesiwn.\nByddai\u2019n ddefnyddiol pe baech yn treulio peth amser yn myfyrio ar naw nodwedd warchodedig Deddf Cydraddoldeb 2010. Y rhain yw oedran, anabledd, ailbennu rhywedd, priodas a phartneriaeth sifil, beichiogrwydd a mamolaeth, hil, crefydd neu gred, rhyw, a cyfeiriadedd rhywiol.\nPan fyddwch yn meddwl am arallgyfeirio talent, pa feysydd sydd angen cynrychiolaeth ychwanegol o fewn eich Corff Cyhoeddus?"}]